JMART โกยรายได้ 1.4 หมื่นลบ. ดันกำไรปี 65 แตะ 1.8 พันล้าน แจกปันผล 0.66 บ.
JMART กวาดรายได้ 1.4 หมื่นล้าน อานิสงส์ธุรกิจจัดจำหน่ายมือถือ และธุรกิจบริหารหนี้ด้อยคุณภาพยังคงเติบโต ดันกำไรปี 65 แตะ 1.79 พันลบ. พร้อมแจกปันผล 0.66 บ. ขึ้น XD 11 เม.ย.นี้
JMART กวาดรายได้ 1.4 หมื่นล้าน อานิสงส์ธุรกิจจัดจำหน่ายมือถือ และธุรกิจบริหารหนี้ด้อยคุณภาพยังคงเติบโต ดันกำไรปี 65 แตะ 1.79 พันลบ. พร้อมแจกปันผล 0.66 บ. ขึ้น XD 11 เม.ย.นี้
14 ก.พ. 2566

บริษัท เจ มาร์ท จำกัด (มหาชน) หรือ JMART รายงานผลการดำเนินงานงวดปี 2565 สิ้นสุดวันที่ 31 ธ.ค.2565 ดังนี้

สำหรับผลการดำเนินงานในปี 65 บริษัทมีกำไร 1,794.96 ล้านบาท ลดลง 27.26% จากช่วงเดียวกันของปีก่อน ที่มีกำไร 2,467.60 ล้านบาท ทั้งนี้เป็นผลมาจากบริษัทมีต้นทุนขายและบริการรวม 9,609.1 ล้านบาท เพิ่มขึ้นจากปีก่อนหน้า 1,502.1 ล้านบาท หรือเพิ่มขึ้น 18.5% ซึ่งเป็นผลจากค่าใช้จ่ายพนักงานที่เพิ่มขึ้น ค่าใช้จ่ายด้านกฎหมายที่เพิ่มขึ้นในส่วนของธุรกิจบริหารหนี้
ส่วนค่าใช้จ่ายในการขายและบริหาร 2,273.3 ล้านบาท เพิ่มขึ้น 27.9% ซึ่งส่วนใหญ่เป็นผลจากค่าใช้จ่ายพนักงานค่าส่งเสริมการขาย ค่าเช่าสาขา และการตั้งสำรองหนี้จากธุรกิจบริหารหนี้ที่เพิ่มขึ้น
อย่างไรก็ตามในส่วนของรายได้ในปี 65 นั้น บริษัททำรายได้ 13,920 ล้านบาท เพิ่มขึ้น 18% จากช่วงเดียวกันของปีก่อนที่มีรายได้ 11,792.8 ล้านบาท โดยเป็นผลมาจากธุรกิจจัดจำหน่ายมือถือ และธุรกิจบริหารหนี้ด้อยคุณภาพยังคงเติบโต
พร้อมกันนี้บริษัทมีมติจ่ายปันผลจากงวดดำเนินงานวันที่ 1 ก.ค.65 – 31 ธ.ค.65 เป็นเงินสด 0.66 บาทต่อหุ้น กำหนดวันที่ไม่ได้รับสิทธิปันผล (XD) วันที่ 11 เม.ย.66 และกำหนดจ่ายปันผล 3 พ.ค.66